Številka: 410-359/2017

Datum: 7. 3. 2018

**MESTNI SVET**

**MESTNE OBČINE PTUJ**

**ZADEVA: Predlog Sklepa o potrditvi spremembe Načrta razvojnega programa (NRP) »Rekonstrukcija Peršonove ulice – 1. faza«**

V skladu z določili 23. člena Statuta Mestne občine Ptuj (Uradni vestnik Mestne občine Ptuj, št. 9/07) in 76. člena Poslovnika Mestnega sveta Mestne občine Ptuj (Uradni vestnik Mestne občine Ptuj, št. 12/07, 1/09, 2/14, 7/15 in 9/17), predlagam Mestnemu svetu Mestne občine Ptuj v obravnavo in sprejem predlog Sklepa o potrditvi spremembe Načrta razvojnega programa (NRP) »Rekonstrukcija Peršonove ulice – 1. faza«.

 Miran SENČAR,

 župan Mestne občine Ptuj

Priloga:

* predlog sklepa z obrazložitvijo,
* Obrazec 3: Načrt razvojnega programa (NRP) za projekt »Rekonstrukcija Peršonove ulice – 1. faza«.

PREDLOG

Marec 2018

Na podlagi prvega odstavka 8. člena Odloka o proračunu Mestne občine Ptuj za leto 2018 (Uradni vestnik Mestne občine Ptuj, št. 19/17) in 12. člena Statuta Mestne občine Ptuj (Uradni vestnik Mestne občine Ptuj, št. 9/07) je Mestni svet Mestne občine Ptuj na \_\_\_ seji, dne \_\_\_\_\_\_\_\_\_\_\_, sprejel naslednji

**SKLEP**

**O POTRDITVI SPREMEMBE NAČRTA RAZVOJNEGA PROGRAMA (NRP)**

**»REKONSTRUKCIJA PERŠONOVE ULICE – 1. FAZA«**

**1.**

Mestni svet Mestne občine Ptuj potrjuje spremembo Načrta razvojnega programa (NRP) »Rekonstrukcija Peršonove ulice – 1. faza«.

**2.**

Finančna sredstva za sofinanciranje projekta bo Mestna občina Ptuj zagotovila iz Kohezijskega sklada, Ministrstva za infrastrukturo in proračuna Mestne občine Ptuj.

**3.**

Ta sklep začne veljati z dnem sprejema na Mestnem svetu Mestne občine Ptuj.

Številka: 410-359/2017

Datum:

**Obrazložitev:**

Ministrstvo za infrastrukturo je v Uradnem listu RS št. 54/2017 z dne 29. 9. 2017 objavilo Javni razpis za sofinanciranje ukrepov trajnostne mobilnosti, ki se bo izvajal v okviru Operativnega programa za izvajanje Evropske kohezijske politike v obdobju 2014-2020, prednostna os št. 4: Trajnostna raba in proizvodnja energije in pametna omrežja, prednostna naložba št. 4.4: Spodbujanje nizkoogljičnih strategij za vse vrste območij, zlasti za urbana območja, vključno s spodbujanjem trajnostne multimodalne urbane mobilnosti in ustreznimi omilitvenimi prilagoditvenimi ukrepi.

Predmet javnega razpisa je dodelitev nepovratnih sredstev posameznim občinam za sofinanciranje operacij, ki predstavljajo investicije v:  infrastrukturo za pešce, infrastrukturo za kolesarje in avtobusna postajališča.

Do sredstev po tem javnem razpisu so, glede na območje upravičenosti, upravičene občine z mestnimi območji (mestnimi naselji s pripadajočimi naselji mestnih območij), pogoj za prijavo je tudi izdelana Celostna prometna strategija.

Največji problem Peršonove ulice je neurejeno vozišče in pločnik, neurejeno odvodnjavanje vozišča in nepreglednost, kar z vidika varnosti za udeležence v prometu predstavlja oviro in nevarnost. V sedanjem stanju Peršonova ulica ne zagotavlja primernih pogojev za pešačenje, kolesarjenje, še posebej je problematičen varnostni vidik šolske poti do OŠ Ljudski vrt. Pločniki so v nezavidljivem stanju in predstavljajo z vidika dostopnosti težavo, še posebej za ranljive skupine (otroke, starejše, mamice z vozički, invalide ipd.). Gre za cesto v neposredni bližini mesta, kjer ni urejene površine za kolesarje, saj si Mestna občina Ptuj prizadeva, da se ob vsaki rekonstrukciji obstoječih vozišč predvideva ureditev površin tako za kolesarje kot tudi za pešce. Spodbujanje ljudi k uporabi mobilnosti s kolesi ali peš na drugi strani zahteva primernost površin, ki so temu namenjene.

Cilj projekta je rekonstrukcija lokalne ceste LZ 328171 (Peršonova ulica) od km 0.765 do km 1,445, v skupni dolžini 0,680 km, spremljajočih komunalnih vodov, hodnika za pešce in kolesarskega pasu na cestišču, z namenom zagotavljanja ustreznih pogojev za trajnostno in varno mobilnost občanov.

**Viri financiranja**

|  |  |  |  |  |
| --- | --- | --- | --- | --- |
| **VIRI FINANCIRANJA** | **2018** | **2019** | **Skupaj** | **Delež %** |
| 1 | MESTNA OBČINA PTUJ | 17.329,00 | 813.343,33 | 830.672,33 | 72,26 |
| 2 | EU - KS | 10.625,00 | 260.440,00 | 271.065,00 | 23,58 |
| 3 | MINISTRSTVO ZA INFRASTRUKTURO | 1.875,00 | 45.960,00 | 47.835,00 | 4,16 |
| 4 | SKUPAJ | 29.829,00 | 1.119.743,33 | 1.149.572,33 | 100,00 |

Naložbo sofinancirata Evropska unija iz Kohezijskega sklada in Republika Slovenija - MzI. V finančni konstrukciji je predviden nižji delež sofinanciranja, kot je predviden v razpisu, saj so bile občinam z izdelanimi celostnimi prometnimi strategijama dodeljene kvote finančnih sredstev glede na število prebivalcev. Mestna občina je na podlagi tega pogoja na javnem razpisu dobila 346.072,23 EUR. Prav tako pa v skladu z javnim razpisom vsi stroški na projektu niso upravičeni.

Že obstoječa postavka 65521 Rekonstrukcija Peršonove ulice, se spremeni v nazivu in vrednosti v skladu s predloženim investicijskim programom. Spremenjena postavka se glasi: Rekonstrukcija Peršonove ulice – 1. faza.

Odlok o proračunu Mestne občine Ptuj za leto 2018 v prvem odstavku 8. člena določa, da lahko župan spreminja vrednost projektov v načrtu razvojnih programov. Projekte, katerih vrednost se spremeni za več kot 15 % mora predhodno potrditi mestni svet. V projektu se spreminja skupna vrednost projekta in naziv projekta.

Na podlagi navedenega Mestnemu svetu Mestne občine Ptuj predlagam, da predloženi dokument obravnava in sprejme predlagani sklep.

Pripravila:

Tina Zamuda  **Miran SENČAR,**

 **župan Mestne občine Ptuj**